Klif mener som departementet at risikoen for et oljeutslipp i nord ikke er større enn på resten av sokkelen.

Men i motsetning til departementet mener Klif at de alvorlige miljøkonsekvensene ved et eventuelt utslipp i nordområdene tones ned, skriver Aftenposten.

– Olje- og energidepartementets (OED) framstilling ser ut som en form for skjønnmaling, sier Klif-direktør Ellen Hambro til avisen.

Les også: Dalende interesse for olje i Arktis

Verre enn antatt

Klif-direktør Ellen Hambro sier til Aftenposten at hun frykter at en skjev og ensidig framstilling i departementets sammendrag vil kunne feste seg hos beslutningstakere. Foto: Larsen, Håkon Mosvold / SCANPIX

Kritikken fra Klif kommer fram i en høringsuttalelse i forbindelse med departementets sammenfatning av fagrapportene som ble laget i forbindelse med innhenting av kunnskap for det nordøstlige Norskehavet.

Resultatet av denne kunnskapsinnhentingen vil bli brukt i en eventuell senere konsekvensutredning før det åpnes for leting etter olje- og gass i disse havområdene.

Hambro sier til Aftenposten at hun frykter at en skjev og ensidig framstilling i departementets sammendrag vil kunne feste seg hos beslutningstakere.

– Fagrapportenes beskrivelse av negative miljøkonsekvenser burde vært løftet bedre fram i OEDs sammendrag, sier Klif-direktøren.

Klif viser til at områdene utenfor Lofoten og Vesterålen er svært kystnære og at det kan ta så lite som 16 timer før et oljeutslipp når kyst og strand. Direktoratet peker også på det sårbare dyrelivet og fiskebestandene.

Les også: SV mener Lofoten er viktigere å verne enn Barentshavet

Oljedirektoratet har siden delelinjeavtalen med Russland ble inngått undersøkt området med seismikk.

Bruker ikke mye tid nå

Ny informasjon viser at miljøskadene ved utslipp blir større enn tidligere antatt, påpeker Klif, og skriver i uttalelsen at det er «uheldig» når OED skriver det motsatte.

Olje- og energiminister Ola Borten Moe (Sp) er ikke overrasket over Klifs skarpe kritikk.

– Det er ikke et ukjent fenomen at Klif har oppfatninger om det vi driver med. Vi tar alle innspill på alvor, men vil ikke bruke mye tid på dette nå, sier Borten Moe.

Torsdag gikk han i rette med dem som frykter for torskens skjebne da han talte på årskonferansen til Norsk olje og gass..

– Fagrapportene viser at torsken ikke har grunn til bekymring. Og når torsken kan leve med oljevirksomhet, må det være mulig å finne løsninger for dem som lever av torsken, sa statsråden.